Rosenborg fikk i går kritikk for å ha planlagt trenigsleir i Dubai, et land som blant annet har forbud mot homofile.

– Vi erkjenner at vi har undervurdert den formen for sterke reaksjoner som har kommet til fordel for de sportslige vurderingene. Vi reverserer beslutningen og reiser ikke til Dubai på treningsleir, sier sportslig leder i Rosenborg Stig Inge Bjørnebye.

Klubben har fått heftig kritikk for sine planer om å reise til byen Dubai i De forente arabiske emirater. Landet er blant annet kjent for å ha forbud mot homofili. De har også strenge ekteskapsregler.

Nå velger altså klubben å endre sine planer.

– Medlemmene til Rosenborg, Kjernen, har en stemme som vi setter pris på. Vi går tilbake på beslutningen og jobber nå med andre alternativer.

Supportere i harnisk

Det var Adresseavisen som først omtalte Rosenborgs planlagte Dubai-tur. Til NRK raste Kjernen mandag kveld.

– Dette hadde vi ikke forventet av Rosenborg, vi syns det er begredelig. Å legge en treningsleir til et land som er så uglesett og etter hvert tydelig belyst som Dubai, er rett og slett forkastelig. Det sa talsperson for supporterklubben Kjernen, Espen Viken.

Han håper klubben ville snu i saken.

– Jeg håper Rosenborg tar til vette når de får tilbakemeldingene. Dette klarer de å justere på hvis de vil, sier Viken.

Deres bønner er nå hørt.